KIRJALLINEN KYSYMYS E-0246/03 esittäjä(t): Raina Echerer (Verts/ALE)ja Monica Frassoni (Verts/ALE) komissiolle. Tiedotusvälineet: urheilutapahtumien televisiolähetysten aikana esitettävät mainokset Italiassa.



Virallinen lehti nro 161 E , 10/07/2003 s. 0201 - 0201



KIRJALLINEN KYSYMYS E-0246/03 esittäjä(t): Raina Echerer (Verts/ALE)ja Monica Frassoni (Verts/ALE) komissiolle (4. helmikuuta 2003) Aihe: Tiedotusvälineet: urheilutapahtumien televisiolähetysten aikana esitettävät mainokset Italiassa Komissiolle valitettiin runsas vuosi sitten italialaisten kaupallisten televisioyhtiöiden ja valitettavasti viime aikoina myös RAI:n tavasta keskeyttää jalkapallo-ottelujen televisiolähetykset esittämällä useita lyhyitä, muutaman sekunnin pituisia mainoksia (joskus jopa 15 ottelua kohti). Tällaisilla mainoksilla rikotaan selvästi yhteisön normeja, jotka sisältyvät televisiotoimintaa koskevaan direktiiviin (3. lokakuuta 1989 annettu direktiivi 89/552/ETY(1)), jossa säädetään, että mainosten sisällyttäminen taukoja sisältävien urheilutapahtumien televisiolähetyksiin on sallittua ainoastaan taukojen aikana, eli jalkapallo-ottelujen tapauksessa ensimmäisen ja toisen puoliajan välillä. Mainoksiin liittyvä ongelma osoittaa, että mainosalalle on päässyt muodostumaan monopoli osittain myös siksi, että vuosien ajan on turvauduttu sääntöjenvastaisiin toimintatapoihin. Kyseiset toimintatavat ovat luoneet vaikeita esteitä mahdollisille uusille toimijoille, ja näin on rikottu kansalaisten oikeutta monipuoliseen tiedonvälitykseen. Kyseessä on erittäin vaikea ongelma maan demokratian toiminnan kannalta, ja sääntöjenvastainen toiminta jatkuu edelleen, mistä yksityiset lähetysasemat saavat taloudellista hyötyä satojen miljoonien eurojen arvosta. Lisäksi italialaisille televisiokatsojille esitetään suuret määrät mainoksia, jotka eivät ole yhteisön normien mukaisia. Koska komissio näyttää omaksuneen jo kauan sitten tällaisten toimintatapojen vastaisen kannan (ks. La Repubblica, 3. tammikuuta 2003, s. 48), voiko se ilmoittaa, 1. onko Italian hallitus vastannut komission lähettämään kirjeeseen (rikkomismenettelyä edeltävä kirje); 2. sisältyykö mahdolliseen vastaukseen seikkoja, jotka osoittavat edellä mainitun valituksen olevan perusteeton ja jotka estävät komissiota aloittamasta rikkomismenettelyä; 3. katsooko komissio, että koska lainvastaisen tilanteen on annettu jatkua näin pitkään maan demokratian toimivuuden kannalta niin tärkeällä alalla kuin tiedonvälityksessä, se voi vaarantaa komission uskottavuuden toimielimenä, jonka tehtävänä on valvoa perustamissopimusten noudattamista ja yhteisön oikeuden soveltamista kaikkialla unionissa? (1) EYVL L 298, 17.10.1989, s. 23. Viviane Redingin komission puolesta antama vastaus (14. maaliskuuta 2003) Komissio ei ole ottanut lopullista kantaa arvoisan parlamentin jäsenen mainitsemaan valitusasiaan. Komission mielestä kyse on siitä, onko tarpeen tutkia yksityiskohtaisesti, onko italialaisten televisiotoiminnan harjoittajien menettelyssä kyse televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3 päivänä lokakuuta 1989 annetun neuvoston direktiivin 89/552/ETY noudattamatta jättämisestä. Kuten kirjallisessa kysymyksessä todetaan, komissio on lähettänyt Italian viranomaisille kirjeen, jossa niitä pyydetään esittämään huomautuksensa.